Salariații din administrația publică locală sunt din nou în grevă de avertisment după ce negocierile cu guvernații au eșuat. Acțiunea revendicativă a fost reluată la începutul acestei săptămâni, iar funcționarii din mai multe comune din județul Neamț, afiliați la Sindicatul SCOR, sunt în grevă. "În fiecare zi lucrătoare din această săptămână suntem în grevă de avertisment, timp de două ore, intervalul orar fiind stabilit în mod aleatoriu în fiecare zi. De exemplu astăzi acțiunea este între 09:00 și 11:00. Totuși trebuie să menționez faptul că cetățenii nu trebuie să sufere din cauza noastră, astfel că orice vine cu orice fel de problemă este preluat de colegi și se rezolvă", a punctat Ioan Baciu, primarul comunei Horia.
Acțiunile revendicative au demarat la finalul lunii ianuarie apoi protestatarii au suspendat greva pentru că au demarat negocierile (amănunte aici). Totuși discuțiile nu au avut rezultatul scontat, și protestele au fost reluate, sindicaliștii acuzând că partea guvernamentală nu și-a respectat angajamentele. "Începând de luni 18 martie 2024, zilnic, vom fi în grevă de avertisment de două ore și, în rest, în grevă japoneză cu exces de zel. Vom aștepta împreună cu tot satul mijlocul lunii aprilie, <<ca să evaluăm execuția bugetară la primul trimestru>>, cum ne amăgește Guvernul", conform anunțului făcut de SCOR.
Revendicările funcționarilor sunt de natură salarială, protestatarii spun că sunt discriminați, solicitându-se respectarea salarizării așa cum este adoptată prin lege organică.
Lista primăriilor din județele regiunii Nord Est care au participat la acțiunea din ianuarie o puteți consulta mai jos.
(G.S.)
Foto: Sindicat SCOR